b"\n_START_ARTICLE_\nSV Roda Juliana Combinatie\n_START_SECTION_\nHist\xc3\xb2ria\n_START_PARAGRAPH_\nRoda Juliana Combinatie fou el resultat de la fusi\xc3\xb3 de diversos clubs de la ciutat de Kerkrade. El 1954, l'SV Kerkrade (fundat el 1926) i l'SV Bleijerheide (del 1914) s'uniren formant el Roda Sport. El mateix any, el Rapid '54 (fundat el 1954) i el club amateur Juliana (del 1910) tamb\xc3\xa9 s'uniren, creant el Rapid JC, club que assol\xc3\xad el t\xc3\xadtol de lliga neerlandesa de l'any 1956._NEWLINE_El 27 de juny de 1962, el Rapid JC i el Roda Sport s'uniren formant l'actual Roda JC. Des del seu darrer ascens a primera l'any 1973, el Roda mai ha tornat a descendir. Ha guanyat dues copes neerlandeses el 1997 i el 2000.\n_START_SECTION_\nEstadi\n_START_PARAGRAPH_\nDes de la fundaci\xc3\xb3 del club, el Roda JC jug\xc3\xa0 al Sportpark Kaalheide, amb capacitat per a 21.500 espectadors. L'actual estadi \xc3\xa9s el Parkstad Limburg Stadion amb capacitat per uns 20.000. Fou inaugurat el 15 d'agost del 2000 enfront del Real Zaragoza."